IMATRAN RATSASTAJAT			TOIMINTASUUNNITELMA 2019

SEURATOIMINTA

Imatran Ratsastajat ry järjestää kaikille seuran jäsenille monipuolista toimintaa ratsastusharrastuksen parissa. Kaikessa toiminnassa tavoitteena on hyvän hevostenkäsittelytaidon opettaminen ja vaaliminen, turvallisuus, hevosten hyvinvointi, tietojen ja taitojen kartuttaminen sekä miellyttävässä yhteishengessä työskentely. 

Seura jatkaa rakentavaa yhteistyötä eri sidosryhmien, kuten junioreiden vanhempien, ympäristön asukkaiden, Imatran kaupungin sekä muiden urheiluseurojen edustajien kanssa. Erityisesti tiivistä yhteistyötä harrastetaan muiden ratsastusseurojen kanssa ja osallistutaan SRL:n alue- ja valtakunnalliseen toimintaan. Seura on aktiivisesti mukana eri yhteistyötahojen hankkeissa, joilla parannetaan lasten ja nuorten sekä aikuisten liikunnan harrastusmahdollisuuksia.

Seura kouluttaa työntekijöitä sekä harjoittelijoita hevostalouden ja –harrastuksen eri toimialoille.

Vuoden 2018 alussa Sinettiseurat muuttuivat Tähtiseuroiksi. Vuoden 2019 aikana tapahtuvassa auditioinnissa seura pyrkii saamaan lasten ja nuorten tähtimerkki-tunnuksen lisäksi myös aikuisten tähtimerkki-tunnuksen.

Yleisiä kokouksia pidetään kaksi kertaa vuodessa: keväällä on sääntömääräinen kevätkokous sekä syksyllä sääntömääräinen syyskokous, jossa hyväksytään seuran toimintasuunnitelma- ja talousarvio sekä valitaan hallituksen jäsenet erovuoroisten tilalle seuraaviksi kahdeksi vuodeksi ja puheenjohtaja seuraavaksi vuodeksi.

Hallitus kokoontuu tarpeen mukaan, noin kerran kuukaudessa. Tiedonkulku hallituksen ja muiden toimijoiden välillä järjestetään pitämällä henkilöstölle, opettajille ja yksityishevosten omistajille kokouksia, joissa painopistealueena on ko. ryhmää koskevien hallituksen päätösten viestiminen ja palautteen saaminen. Myös seuran hevosten hoitajille pidetään säännöllisesti palavereita, joissa ohjataan ja opastetaan hevosten hoitoon liittyviä asioita.

OPETUSPALVELUT JA VALMENNUS

Seuran toiminnan tukijalka on laadukas ja turvallinen opetuspalvelu ratsastuksenopettajien/-ohjaajien johdolla. 
Tuntiopetuksessa käytetään luotettavia, terveitä ja tuntiratsastajien osaamistasoon riittävästi koulutettuja opetushevosia. Seuran tuntihevoskantaa uusitaan tarpeen mukaan seuran taloudellinen tilanne sekä ratsastustuntien hinta huomioiden. Ratsastustuntien varaaminen ja maksaminen hoidetaan vuoden 2018 alussa käyttöön otetun Hopoti-palvelun kautta.

Seuran opetuspalveluja ja muuta toimintaa parannetaan vuosittain tehtävän asiakastyytyväisyyskyselyn tulosten pohjalta sekä netin kautta kerättävien palautteiden avulla.

Seura järjestää kysynnän mukaan ratsukoille mahdollisuuksia osallistua eri ratsastusmuotojen valmennuksiin ulkopuolisen valmentajan ohjauksessa. Loma-aikoina järjestetään eritasoisia opetusjaksoja ja teema-/tapahtumapäiviä. Normaalien tuntien ulkopuolella järjestetään myös satunnaisia englanninkielisiä ratsastustunteja turisteille.

KILPAILUTOIMINTA

Seura järjestää toimintavuoden aikana eritasoisia kilpailuja este- sekä kouluratsastuksessa. Kilpailutoimintaan koulutetaan toimihenkilöitä seuran omista jäsenistä. Erityinen painotus koulutuksessa on kilpailujen turvallisuussuunnitelman ja siihen liittyvien toimenpidevaatimusten viestinnässä kaikille kilpailuissa toimihenkilöinä työskenteleville.

Seura tukee mahdollisuuksien mukaan kilpailevia ratsastajia, erityisesti I-tasolla ja sitä korkeamman tason kilpailuissa menestyneitä seuran edustajia. Seura järjestää kilpailulupakoulutusta tarvittaessa. 

MUU TOIMINTA

Etelä-Karjalan seudun ratsastustallien ja -seurojen yhteistyötä edistetään järjestämällä yhteisiä retkiä kuljetuksineen yleisiin hevostapahtumiin ja kilpailuihin, yhteisiä koulutustapahtumia sekä yhteistyössä toteutettuja kilpailuja.

Avoimet ovet –tapahtumia järjestetään mahdollisimman usein vuoden aikana ja perinteinen Halloween -tapahtuma ja naamiaisratsastus järjestetään marraskuussa. 

Tallin pikkujoulut järjestetään jouluisesti koristellulla tallilla joulun alla. Pikkujoulun yhteydessä järjestetään palkitsemistilaisuus.

Pienimmille hevosharrastajille tarjotaan säännöllisesti ponikerhoja, joita vetävät seuran omat nuoret ratsastajat. Ratsastajien vanhemmille ja muille perheenjäsenille tarjotaan mahdollisuuksia oppia hevosten peruskäsittelyä, jolloin heidänkin turvallisuutensa tallialueella paranee.

PITKÄN TÄHTÄYKSEN TOIMINTASUUNNITELMA

Imatran Ratsastajat ry jatkaa ratsastustoiminnan kehittämistä toimialueellaan tulevina vuosina ja pyrkii jatkamaan kiinteistön vuokraoikeutta nykyisen vuokrasopimuksen päättymisen vuonna 2020 jälkeenkin. Tavoitteena on luoda seuran toiminta-alueesta viihtyisä ja monipuolinen hevosurheilun harrastuskeskus kaupungin suunnitelman mukaisesti.

Pitkän tähtäyksen kehittämiseen on varauduttu vahvistetulla osayleiskaavamuutoksella, jossa alueen viereinen peltoalue on varattu urheilutarkoitukseen käytettäväksi. Tämä mahdollistaa ratsastustoiminnan ja rakennuskannan kehittämisen viereisellä peltoalueella.

Vuonna 2012 on pallomaneesin paikalle kunnostettu ratsastuskenttä. Ulkokenttien pohjien kuntoa pyritään parantamaan edelleen mm. lisäämällä salaojitusta ja huolehtimaan ympäristön siisteydestä ja turvallisuudesta. 

Tarhojen aitatolppien uusinta on aloitettu kesällä 2016 ja sitä jatketaan resurssien mukaan. Tarhojen pohjat tulee myös uusia pitkällä aikavälillä. Lyhyellä aikavälillä tarhojen pohjien kunnostamista jatketaan lisäämällä ojia ja hiekkaa pahimpiin kohtiin.

Vintille johtava silta kunnostetaan vuoden 2019 aikana.

Tarkastetun ja rakenteiltaan vahvistetun maneesin pohjaa on uudistettu kuidulla vuonna 2018 ja sen kunnon ylläpitoa jatketaan edelleen. Maneesin ulkolaudoituksen kunnostus ja maalaustyöt saatetaan päätökseen vuoden 2019 aikana.

Tallialueelle vuonna 2017 rakennettu maastoesterata viimeistellään ennen käyttöönottoa turvalliseen kuntoon, jotta pystytään minimoimaan riskejä. Myös seuralle merkittyjä maastoreittejä pyritään parantamaan turvallisuusnäkökohdat huomioiden.

Seura pyrkii tarjoamaan olemassa oleville asiakkaille parempia palveluja ja puitteita. Tallin sisätilojen käyttöä järkeistetään edelleen. Paloturvallisuutta edistetään.

Kuivan ja esikuivan heinän pitkäaikaisia toimitussopimuksia jatketaan tai kehitetään seuran taloudellinen etu huomioiden.